Ǹkúkúmá á ngāmǎn fə bɔlɔ bíkónóŋ bí ngábə́ á Yērúzalɛm á ńtólē dzób, á ńkǒl bolivié á ńkiɛ́ ébí Salomóŋ, ǹkúkúmá yā Ísraɛ̂l, a ngálóŋ ású Astarté, nyiě dzóm Bəsidónian, ású Kemosh, nyié dzóm Moab, ású Milkom, nyié dzóm bɔ́n bə́ Amon. 14A ngámǎn fə búg miǹkum, a mǎn tsíg mīḿfūfúb mí mvi, ǎ ngádzali bíbɛ̄ yā étēde ai bivɛ̌s bí bod. 15Dzam də́dā fə̄ ású álatâr yǎ á Béthel, ékóndóg Yéroboam, mɔ́n Nevath, a ngálóŋ, é Yéroboam a ngábɔ̄ nâ Ísraɛ̂l á sə́m, ńdɔ̄ Yosias a ngábúg álatâr tě ai ékóndóg yā étē, á sógóló á sí, a mǎn fɔ̄ɔ̄ búg mə̄kɔ́g, a mǎn mɔ bɔ ásǔb, a mǎn fə dígī mvi. 16Ndɔ Yosias a ngákilan ná, ǎ ngayén məsɔŋ á ńkǒl á yōb; ńdɔ a ngálóm bod nə́ bə́ nɔŋ bivɛ̌s á məsɔŋ, ǎ ngadígī byá álatâr á yób, a ngábɔlɔ̌ fə nyé anə́ ébūg Ńtondôbə̌ yā mod Zambá á ngādzó, éyɔŋ Yéroboam a ngábə́ á tə́lə̄, ámǒs ábóg. 17Ńdɔ a ngásílī nâ: “Dzé é nə ndəm ákɔ́g mə̄ tāā dīlí ?” Ńdɔ bǒd yā tísɔn bə́ ngáyalan nyé nâ: “Á nə sɔŋ mod Zambá yǎ á ngāsɔ́ á Yúda, a ngákúlū é mǎm yā wābɔ̄ má ású álatâr yǎ Bétɛl.” 18Nyé nâ: “Dzǒgán nyé á myə̄ə̄ŋ; mod a bə́ vǎ bivɛ̌s bíé.” Ńdɔ̄ bə́ ngádzoge bivɛ̌s bíé, ai bivɛ̌s bí profɛ́d yǎ á ngāsɔ́ á Samaría. 19Mə́ndá bəzambá mə́sə̄ yā bīkónóŋ á mə́ ngábə́ á tísɔn yǎ Samaría, émá mīńkúkúmá yā Ísraɛ̂l mí ngálóŋ, nə́ myātsag olún Ńtondôbə, Yosias a ngáman mɔ́ vaa; a ngábɔ̄ mɔ́ anə́ ḿból fə a ngábɔ̄ á Bétɛl. 20Ńdɔ a ngáman wé, á balatâr á yób, bəfada bə́sə̄ yā bīkónóŋ, á bə́ ngábə́ hālá, ǎ ngádígī bɔ́ bivɛ̌s bí bod á yób. Ńdɔ a zu dúgan á Yērúzalɛm. 21Ńdɔ ǹkúkúmá á ngābénde bod bə́sə̄ nâ: “Dzə́mə́ŋán Páska á ólugú Ǹtondôbə, Zambá wāān, anə́ ḿból á nə́ ńtilán á é kálada élad nyɔ́.” 22Amú ákyaí Paskǎ tē lá bə́ yǎ kig dzə́meban a tádígi á mə̄lú bə́tsíg míńtól bə́ tsígī Ísraɛ̂l ǹtól, tɔ ábǒg míńkúkúmá yā Yúda, tɔ ábǒg míńkúkúmá yā Ísraɛ̂l, tɔ émí yā Yúda.